ПРЕДЛОГ ЗАКОНА O ИЗМЕНАМА И ДОПУНАМА

ЗАКОНА О ЕЛЕКТРОНСКОЈ ТРГОВИНИ

Члан 1.

У Закону o електронској трговини („Службени гласник РС”, бр. 41/09 и 95/13), члан 3. мења се и гласи:

„Члан 3.

Поједини изрази у смислу овог закона имају следеће значење:

1) услуга информационог друштва је услуга која се пружа на даљину, по правилу уз накнаду путем електронске опреме за обраду и складиштење података, на лични захтев корисника услуга, а посебно трговина путем интернета, нуђење података и оглашавање путем интернета, електронски претраживачи, као и омогућавање тражења података и услуга које се преносе електронском мрежом, обезбеђивање приступа мрежи или складиштење података корисника услуга;

2) пружалац услуге информационог друштва је правно лице или физичко лице које је регистровано за обављање одређене делатности у складу са законом, које пружа услугу информационог друштва (у даљем тексту: пружалац услуге);

3) корисник услуга је свако физичко лице, физичко лице које је регистровано за обављање одређене делатности у складу са законом или правно лице које због професионалних или других циљева користи услуге информационог друштва;

4) потрошач је физичко лице које купује робу, односно услуге ради задовољавања личних потреба или потреба домаћинства;

5) уговор у електронском облику је уговор закључен између пружаоца услуге информационог друштва и корисника услуге електронским путем употребом електронских средстава;

6) комерцијална порука је сваки облик комуникације у циљу промовисања робе, услуга или пословног угледа правног или физичког лица које обавља регистровану делатност, са изузетком:

(1) давања информација које омогућавају непосредан приступ делатности овог лица, као што су информације о његовој електронској адреси или адреси електронске поште;

(2) давања, без накнаде, информација које су прикупљене истраживањима или на други сличан начин, о роби, услугама или пословном угледу овог лица;

7) оператор електронских комуникација је лице дефинисано у смислу закона којим се уређују електронске комуникације.”

Члан 2.

После члана 5. додаје се назив изнад члана и члан 5а, који гласи:

„Слобода прекограничног пружања услуга информационог друштва

Члан 5a

Прекогранично пружање услуга је пружање услуга у Републици Србији или Европској унији када пружалац услуге нема седиште, односно није пословно настањен на територији државе у којој се услуга пружа.

Прекогранично пружање услуга је слободно.

Министарство надлежно за електронске комуникације и информационо друштво (у даљем тексту: министарство) преко инспекције може, сразмерно циљу који се жели постићи, предузети мере ограничавања слободе пружања услуга информационог друштва из члана 21. став 3. овог закона пружаоцима услуга са седиштем у земљама чланицама Европске уније, само ако је то неопходно за заштиту (од стварне и озбиљне опасности):

1) јавног поретка, а нарочито спречавањe, истраживање, откривање и гоњење извршилаца кривичних дела, заштиту малолетника и борбу против изазивања мржње по основу расе, пола, вере или националности и повреде људског достојанства појединца;

2) јавне безбедности, укључујући заштиту националне безбедности и одбрану;

3) јавног здравља;

4) заштиту потрошача укључујући и улагаче.

У случају наступања околности из става 3. овог члана, министарство је дужно да:

1. о намери изрицања мере из става 3. овог члана обавести Европску комисију и надлежни орган земље чланице Европске уније у којој пружалац услуге има седиште;
2. тражи од надлежног органа државе седишта пружаоца услуге да предузме мере ограничавања слободе пружања услуге информационог друштва.

Ако надлежни орган државе седишта пружаоца услуге не предузме мере у року од 15 дана од дана достављања захтева из става 4. овог члана или су предузете мере недовољне, министарство може предузети мере ограничавања слободе пружања услуга информационог друштва уз претходно обавештавање надлежног органа државе седишта пружаоца услуге и Европске комисије.

Изузетно од ст. 4. и 5. овог члана, министарство може предузети мере ограничавања слободе пружања услуга информационог друштва пружаоца услуга са седиштем у земљи чланици Европске уније без претходног обавештења земље чланице Европске уније у којој пружалац услуга има седиште и Европске комисије, ако постоји основана опасност од настанка штете због одлагања предузимања мера.

У случају из става 6. овог члана министарство је дужно да, без одлагања, а најкасније у року од 15 дана од дана предузимања мера обавести надлежни орган државе седишта пружаоца услуге и Европску комисију о изреченој мери и разлозима због којих се сматра да се ради о хитном случају.

Министарство поступа у складу са овим чланом на образложени предлог органа јавне власти надлежног за питања из става 3. тачка 1)-4) овог члана.

Покретање судског поступка услед наступања околности из става 3. овог члана не искључује обавезу министарства за поступање у складу са овим чланом.

Мере којима се ограничава слобода пружања услуга информационог друштва потребно је укинути или опозвати одмах након престанка постојања разлога због којег су одређене, а на захтев пружаоца услуге информационог друштва коме је мера изречена, другог заинтересованог лица или Европске комисије.

Меру из става 9. овог члана може опозвати или укинути надлежно министарство по службеној дужности након престанка разлога због којих је мера одређена.

Влада уређује спровођење административне сарадње и електронске размене података са земљама чланицама Европске уније у вези са надзором над пружањем услуга информационог друштва и предузимањем мера упозорења.”

Члан 3.

У члану 7. став 1. речи: „Пружалац услуга дужан је да обезбеди да сваки податак из комерцијалне поруке који је делимично или у целини услуга информационог друштва задовољи следеће услове” замењују се речима: „Комерцијална порука која је делимично или у целини услуга информационог друштва мора да задовољи следеће услове.”

Члан 4.

Назив изнад члана 8. и члан 8. мењajу се и гласе:

„Слање комерцијалне поруке

Члан 8.

Слање комерцијалне поруке електронским путем, дозвољено је само уз претходни пристанак лица коме је таква врста поруке намењена.

Пружалац услуге дужан је да редовно проверава и прихвата oпозив пристанка који упућује лице које не жели да прима такве комерцијалне поруке.”

Члан 5.

Члан 10. мења се и гласи:

„Члан 10.

Одредбe члана 9. ст. 1. и 3. овог закона не примењују се на уговоре за које је посебним законом предвиђено да се не могу закључити у електронској форми.

Одредбе члана 9. ст. 1. и 3. овог закона не примењују се на уговоре и друге правне послове за које је посебним законом прописано да се сачињавају у форми јавно потврђене (солемнизоване) исправе или у форми јавнобележничког записа или је за њихову пуноважност потребно да потписи уговарача буду оверени, осим ако је другачије прописано посебним законом или прописима којима се уређују овера потписа, потврђивање и сачињавање исправа.

Одредбe члана 9. ст. 1. и 3. овог закона не примењују се на уговоре о јемству и исказе воље јемаца, ако је јемац лице која делује изван оквира трговачке, пословне или професионалне делатности.”

Члан 6.

У члану 16. после става 2. додаје се став 3, који гласи:

„Пружалац услуга информационог друштва који преноси електронске поруке које му је предао корисник, дужан је да током пружања услуге информационог друштва и минимум 30 дана након престанка пружања услуге чува податке о кориснику услуге информационог друштва, а нарочито податке о IP адреси са које корисник приступа услугама информационог друштва тог пружаоца.”

Члан 7.

У члану 20. после става 4. додају се ст. 5-7, који гласе:

„Пружалац услуге информационог друштва је дужан да уклони недопуштени садржај без одлагања, а најкасније у року од два радна дана од дана пријема акта органа надлежног за примену и поступање по закону чија је одредба повређена, а којим му се налаже уклањање недопуштеног садржаја. Надлежни орган доноси акт по службеној дужности или по захтеву странке.

По захтеву трећег лица, пружалац услуге информационог друштва је дужан да без одлагања, а најкасније у року од два радна дана од дана пријема захтева тог лица уклони недопуштени садржај, осим уколико сматра да објављени садржај није у супротности са одредбама закона. У том случају, пружалац услуге информационог друштва може да се обрати органу надлежном за примену и поступање по закону и захтева да надлежни орган утврди да ли су у конкретном случају повређене одредбе закона, услед чега је потребно садржај уклонити.

Акт надлежног органа из ст. 5. и 6. овог члана којим се пружаоцу услуге информационог друштва налаже уклањање недопуштеног садржаја обавезно садржи прецизан опис места на интернет страници, односно другом електронском приказу на којем се јавља недопуштен садржај, као и образложење недопуштености.”

Члан 8.

Члан 21. мења се и гласи:

„Члан 21.

Надзор над применом овог закона врши министарство надлежно за послове трговине и услуга, односно министарство надлежно за послове електронских комуникација и информационог друштва.

Инспекцијски надзор над применом овог закона министарство надлежно за послове трговине и услуга врши преко тржишних инспектора, а министарство надлежно за послове електронских комуникација и информационог друштва преко инспектора за услуге информационог друштва, у складу са овим законом и прописима којима се уређује инспекцијски надзор.

Инспектор за услуге информационог друштва обавештава оператора електронских комуникација да је изречена мера из члана 5а овог закона и издаје налог оператору, сходно којем се оператор обавезује да онемогући приступ услугама пружаоца услуге информационог друштва који има седиште у земљи чланици Европске уније.

Оператор електронских комуникација дужан је да поступи по налогу инспектора из става 3. овог члана и онемогући приступ услугама пружаоца услуге који има седиште у земљи чланици Европске уније у складу са својим техничким могућностима.

Ради вршења надзора, пружаоци услуга дужни су да овлашћеним лицима органа из става 2. овог члана без одлагања покажу или доставе потребне податке и документацију у вези са предметом надзора.

У циљу примене овог закона, у делу који се односи на уклањање недопуштеног садржаја, органи надлежни за примену и поступање по законима сарађују са тржишном инспекцијом и обавештавају се о неправилностима и повредама закона које су утврдили. У поступку инспекцијског надзора, тржишни инспектор проверава да ли пружалац услуге информационог друштва поступа у складу са актом органа надлежног за примену и поступање по закону којим му је наложено уклањање недопуштеног садржаја.”

Члан 9.

Члан 22. мења се и гласи:

„Члан 22.

Новчаном казном од 100.000 до 1.500.000 динара казниће се за прекршај пружалац услуга - правно лице, ако:

1. потенцијалном кориснику услуга, пре закључења уговора, не обезбеди на разумљив и недвосмислен начин прописане податке и обавештења (члан 12. став 1);
2. не омогући приступ тексту уговора и општих услова пословања на начин који омогућава да их корисник услуга може складиштити, поново користити и репродуковати (члан 13);
3. не уклони или ако не ускрати приступ подацима које је чувао одмах након сазнања да су подаци уклоњени из преноса посредством мреже или онемогућен приступ до њих, као и када је суд, односно други надлежни орган наредио њихово уклањање или онемогућавање приступа (члан 17. став 1. тачка 5);
4. не уклони или ако не ускрати приступ податку, одмах након сазнања да се ради о недопуштеном деловању или податку (члан 18. став 1. тачка 2);
5. не уклони или ако не ускрати приступ податку одмах након сазнања да се ради о недопуштеном деловању или податку (члан 19. став 1. тачка 2);
6. не обавести надлежни државни орган о недопуштеним активностима или подацима корисника његове услуге или не предочи све податке, сагласно одговарајућем судском, односно управном акту (члан 20. ст. 2. и 3);
7. не уклони недопуштени садржај у складу са актом органа надлежног за примену и поступање по закону (члан 20. ст. 5. и 6);
8. ако без одлагања не покаже или не достави потребне податке или документацију ради вршења надзора (члан 21. став 5).

За радње из става 1. овог члана казниће се одговорно лице у правном лицу новчаном казном од 10.000 до 150.000 динара.

Ако прекршај из става 1. овог члана учини пружалац услуга – предузетник, казниће се новчаном казном од 10.000 до 300.000 динара.

У случају посебно тешких повреда или понављања повреда из става 1. овог члана може се изрећи забрана вршења делатности правном лицу у трајању од три до шест месеци.

Новчаном казном од 100.000 динара казниће се за прекршај пружалац услуга – правно лице ако:

1) корисницима услуга и надлежним органима државне управе не пружи прописане информације у облику и на начин који је непосредно и стално доступан (члан 6);

2) поступи супротно члану 8. овог закона.

За радње из става 5. овог члана казниће се одговорно лице у правном лицу новчаном казном од 10.000 динара.

Ако прекршај из става 5. овог члана учини пружалац услуга – предузетник, казниће се новчаном казном од 20.000 динара.

Новчаном казном од 50.000 до 1.000.000 динара казниће се за прекршај оператор електронских комуникација – правно лице уколико не поступи по налогу инспектора за услуге информационог друштва из члана 21. став 3. овог закона.

За радњу из става 8. овог члана казниће се одговорно лице у правном лицу новчаном казном од 10.000 до 150.000 динара.

Ако прекршај из става 8. овог члана учини оператор електронских комуникација – предузетник, казниће се новчаном казном од 10.000 до 300.000 динара.”

Члан 10.

Подзаконски акт из члана 2. овог закона донеће се до уласка Републике Србије у Европску унију.

Овај закон ступа на снагу осмог дана од дана објављивања у „Службеном гласнику Републике Србије”, осим одредаба члана 2. овог закона (нови члан 5а) и члана 8. овог закона (у делу измењеног члана 21. ст. 3. и 4), које се примењују од дана уласка Републике Србије у Европску унију.

О б р а з л о ж е њ е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тачка 6. Устава Републике Србије, којим се утврђује да Република Србија уређује и обезбеђује, између осталог, јединствено тржиште, правни положај привредних субјеката и систем обављања појединих привредних и других делатности.

1. РАЗЛОЗИ ЗА ДОНОШЕЊЕ ЗАКОНА

Закон о електронској трговини („Службени гласник РС” бр. 41/09 и 95/13), који је усвојен 2009. године, а измењен и допуњен 2013. године, уређује правни оквир за обављање електронске трговине, уводи институт услуге информационог друштва и услова за пружање услуга информационог друштва. Такође, регулишу се обавезне информације у вези са обавештавањем о пружаоцу услуга, обавезни подаци пре закључења уговора, услови за пуноважност уговора, као и поступак закључења уговора, у циљу транспарентности пословања и заштите корисника услуге и потрошача. Даље се регулише и питање комерцијалне поруке и слања комерцијалне поруке, као и одговорност пружаоца услуга. Овим законом се само уређује правни оквир за пружање услуга информационог друштва и тежи се да се то уради уз минимум ограничења како се не би стварале сувишне препреке за обављање делатности. Предлог закона представља наставак процеса правне хармонизације са европским законодавством, односно са Директивом о електронској трговини(**Directive 2000/31/EC of the European Parliament and of the Council of 8 June 2000 on certain legal aspects of information society services, in particular electronic commerce, in the Internal Market ('Directive on electronic commerce')** ).

Иако је закон великим делом следио и пренео решења поменуте директиве, јавила се потреба да се унапреде усвојена решења у циљу прецизирања норми и уклапања у тржишни и правни оквир Републике Србије, као и даље хармонизације са релеватним прописом. Имајући у виду све то, предложене су следеће измене и допуне.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Члан 1. Предлога закона о електронској трговини, на првом месту, се врши прецизирање појединих формулација текста закона, у складу са формулацијама из Директиве, као и појашњење дефиниција које би могле да створе нејасноће у примени. Што се тиче најзначајнијих измена у вези формулација, измене и допуне сада прецизније дефинишу пружаоца услуга информационог друштва и истовремено проширују могућност ко може бити пружалац услуге информационог друштва. У члану 1. прописано је да пружалац услуге информационог друштва може бити правно лице или физичко лице које је регистровано за обављање одређене делатности у складу са законом, које пружа услугу информационог друштва. На овај начин је проширено ко може да обавља делатност у Републици Србији, како би се омогућило поједностављење услова и развој ове делатности. Сходно наведеном, промењена је и дефиниција корисника услуге информационог друштва и уговора у електронском облику. Дефиниција потрошача је усклађена са постојећом дефиницијом овог појма из Закона о трговини. Дефиниција комерцијалне поруке је допуњена у складу са релевантном одредбом директиве.

У члану 2. Предлога закона је додат нови члан 5а којим се уређује слобода прекограничног пружања услуга и услови под којима се она може ограничити.

Једна од основних слобода на којима се заснива функционисање Европске уније је слобода пружања услуга. Слобода пружања услуга подразумева привремено или повремено пружање услуга ван граница матичне државе, односно пружање услуга информационог друштва када пружалац нема седиште на територији државе у којој се услуга пружа. Прекогранично пружање услуга је слободно.

Такође, овим чланом се дефинишу појединачни случајеви у којима је допуштено ограничити слободу прекограничног пружања услуга конкретном пружаоцу. У изузетним случајевима, када прети стварна и озбиљна опасност по заштићене интересе набројане у Директиви, држављанину државе Европске уније, односно правном лицу са седиштем у држави Европске уније може се ограничити слобода пружања услуга на територији Републике Србије, покретањем поступка и изрицањем мере у складу са законом ради спречавања или отклањања дате опасности.

Поступак сарадње са земљама чланицама уређује Влада посебним прописом.

Имајући у виду да ће пружаоци услуга информационог друштва моћи да пружају услуге у земљама Европске уније даном приступа Републике Србије Европској унији, овај члан ће се од тада и примењивати, односно тада ће и пружаоци услуга информационог друштва са седиштем у земљама чланицама Европске уније моћи да пружају услуге у Републици Србији.

У члану 3. Предлога закона је прецизирано да комерцијална порука која је делимично или у целини услуга информационог друштва мора да задовољи прописане услове.

У члану 4. Предлога закона врши се измена и усклађивање са одредбом члана 7. Директиве, као и упоредном праксом у региону, тако што је предвиђено да је пружалац услуге дужан да редовно проверава и прихвата опозив пристанка које упућује лице које не жели да прима комерцијалне поруке.

Члан 5. Предлога закона предвиђа случајеве када се одступа од правила из члана 9. ст. 1 и 3. Закона о електронској трговини, који одређује да, када се електронска порука, односно електронски облик користи приликом закључења уговора, таквом уговору се не може оспорити пуноважност само због тога што је сачињен у електронском облику. Наиме, одступање је предвиђено ако је посебним прописима предвиђено да се правни послови не могу предузети у електронској форми. Такође, одступање се односи и на уговоре и друге правне послове за које је посебним законом прописано да се сачињавају у форми јавно потврђене (солемнизоване) исправе или у форми јавнобележничког записа или је за њихову пуноважност потребно да потписи уговарача буду оверени, осим ако је другачије прописано посебним законом или прописима којима се уређују овера потписа, потврђивање и сачињавање исправа.

У члану 6. Предлога закона прописана је обавеза пружаоца услуга информационог друштва који преноси електронске поруке које му је предао корисник, да током пружања услуге информационог друштва и минимум 30 дана након престанка пружања услуге чува податке о кориснику услуге информационог друштва, а нарочито податке о IP адреси са које корисник приступа услугама информационог друштва тог пружаоца.

У члану 7. Предлога закона се уређује обавеза пружаоца услуга информационог друштва да у складу са актом органа надлежног за примену и поступање по закону без одлагања, а најкасније у року од два радна дана уклони недопуштени садржај. Треће лице, било да је реч о грађанину, привредном субјекту или трећем субјекту, такође може да се обрати пружаоцу услуге информационог друштва са захтевом да уклони недопуштени садржај, а уколико пружалац услуге сматра да предметни садржај није недопуштен, може се даље обратити надлежном органу у циљу одлучивања о (не)допуштености конкретног садржаја. Овим се не дира у право трећег лица да се и само обрати надлежном органу за примену и поступање по закону. Из чињенице да су садржаји објављени на интернету различити, као и да њихова недопуштеност може представљати повреду различитих закона (кривичног, закона из области здравља, промета лекова и медицинских средстава, трговине, туризма, оглашавања и сл.), произилази да су за утврђивање повреда конкретних закона и налагање уклањања недопуштеног садржаја надлежни различити државни органи, у зависности од околности конкретног случаја, односно конкретног садржаја који је недопуштен са аспекта конкретног закона. Посебно је прописано да акт надлежног органа којим се налаже уклањање недопуштеног садржаја садржи прецизан опис места на интернет страници, односно другом електронском приказу на којем се јавља недопуштен садржај, као и образложење недопуштености.

У члану 8. Предлога закона регулисано је питање надзора над применом овог закона. Тим чланом је предвиђено да се у члану 21. Закона изврши терминолошко усклађивање са чланом 8. став 4. Закона о министарствима („Службени гласник РС”, бр. 44/14, 14/15, 54/15, 96/15 - др. закон и 62/17) у погледу назива области за које је задужено министарство. Такође, у члану 21. Закона извршено је терминолошко усклађивање са називима инспекције из Закона о електронским комуникацијама („Службени гласник РС”, бр. 44/10, 60/13 - УС, 62/14 и 95718-др закон) и Закона о информационој безбедности („Службени гласник РС”, бр. 6/16 и 94/17). Веома битна новина која се односи на унапређење правне заштите, јесте додатно овлашћење (поред већ постојећих прописаних релевантним законима) инспектора за услуге информационог друштва да, под условима прописаним у члану 5а овог закона одреди меру којом се онемогућава пружање услуге информационог друштва и изда налог оператору електронских комуникација којим се оператор обавезује да онемогући приступ у Републици Србији услугама пружаоца услуге информационог друштва који има седиште у земљи чланици Европске уније. Такође, у овом члану прецизније је регулисано питање сарадње надлежних органа у делу који се односи на уклањање недопуштеног садржаја. Органи надлежни за примену и поступање по законима сарађују са тржишном инспекцијом и обавештавају се о неправилностима и повредама закона које су утврдили. Тржишни инспектор у поступку инспекцијског надзора проверава да ли пружалац услуге информационог друштва поступа у складу са актом органа надлежног за примену и поступање по закону којим му је наложено уклањање недопуштеног садржаја.

У члану 9. Предлога закона прописане су прекршајне казне у складу са материјалним одредбама. Предвиђен је и прекршај за пружаоца услуга који у складу са актом надлежног органа за примену и поступање по закону не уклони недопуштени садржај. Прекршајна казна предвиђена је и за случај да оператор електронских комуникација не поступи према налогу инспектора за услуге информационог друштва у случају одређивања мера ограничења пружања услуга информационог друштва пружаоцу са седиштем у Европској унији. Такође, прописана је новчана казна у фиксном износу за одређене прекршаје чиме је омогућено издавање прекршајног налога.

Члан 10. Предлога закона садржи завршне одредбе које предвиђају одлагање примене појединих чланова, као и доношење подзаконског акта, до уласака Републике Србије у Европску унију.

1. **Финансијска средства потребна за спровођење закона**

За спровођење овог закона није потребно обезбедити средства у буџету Републике Србије за 2019. годину. Средства потребна у наредним годинама обезбедиће се у оквиру лимита и у складу са билансним могућностима буџета Републике Србије у оквиру раздела министарства надлежног за послове трговине.

**V. ПРЕГЛЕД ОДРЕДАБА ЗАКОНА О ЕЛЕКТРОНСКОЈ ТРГОВИНИ КОЈЕ СЕ МЕЊАЈУ, ОДНОСНО ДОПУЊУЈУ**

**I. ОСНОВНЕ ОДРЕДБЕ**

**Предмет**

**Члан 1.**

Овим законом уређују се услови и начин пружања услуга информационог друштва, обавезе информисања корисника услуга, комерцијална порука, правила у вези са закључењем уговора у електронском облику, одговорност пружаоца услуга информационог друштва, надзор и прекршаји.

**Области на које се закон не примењује**

**Члан 2.**

Одредбе овог закона не примењују се на: заштиту података о личности, делатност јавних бележника и других сродних професија у погледу примене поверених јавних овлашћења, рестриктивне споразуме у смислу прописа о заштити конкуренције, опорезивање, заступање странака и заштиту њихових интереса пред судовима, као ни на игре на срећу са новчаним улозима, укључујући лутријске игре, игре у казинима, кладионичке игре и игре на срећу на аутоматима, ако посебним законом није друкчије одређено.

**Значење појединих израза**

**Члан 3.**

~~Поједини изрази у смислу овог закона имају следеће значење:~~

~~тач. 1) и 2) (брисане)~~

~~3) услуга информационог друштва је услуга која се пружа на даљину уз накнаду путем електронске опреме за обраду и складиштење података, на лични захтев корисника услуга, а посебно продаја робе и услуга путем Интернета, нуђење података и рекламирање путем Интернета, електронски претраживачи, као и омогућавање тражења података и услуга које се преносе електронском мрежом, обезбеђивање приступа мрежи или складиштењеподатака корисника услуга;~~

~~4) пружалац услуга информационог друштва је правно лице или предузетник који пружа услуге информационог друштва (у даљем тексту: пружалац услуга);~~

~~5) корисник услуга је свако физичко или правно лице које због професионалних или других циљева користи услуге информационог друштва;~~

~~6) потрошач је свако физичко лице које закључује правни посао на тржишту у сврхе које нису намењене обављању његовог занимања, пословне активности или предузетничке делатности;~~

~~7) уговор у електронској форми је уговор који правна и физичка лица закључују, шаљу, примају, раскидају, отказују, коме приступају и који приказују електронским путем уз коришћење електронских средстава;~~

~~8) комерцијална порука је порука у било којем облику, сачињена да промовише, непосредно или посредно, робу, услуге или углед правног или физичког лица које обављарегистровану делатност.~~

ЧЛАН 3.

ПОЈЕДИНИ ИЗРАЗИ У СМИСЛУ ОВОГ ЗАКОНА ИМАЈУ СЛЕДЕЋЕ ЗНАЧЕЊЕ:

1) УСЛУГА ИНФОРМАЦИОНОГ ДРУШТВА ЈЕ УСЛУГА КОЈА СЕ ПРУЖА НА ДАЉИНУ, ПО ПРАВИЛУ УЗ НАКНАДУ ПУТЕМ ЕЛЕКТРОНСКЕ ОПРЕМЕ ЗА ОБРАДУ И СКЛАДИШТЕЊЕ ПОДАТАКА, НА ЛИЧНИ ЗАХТЕВ КОРИСНИКА УСЛУГА, А ПОСЕБНО ТРГОВИНА ПУТЕМ ИНТЕРНЕТА, НУЂЕЊЕ ПОДАТАКА И ОГЛАШАВАЊЕ ПУТЕМ ИНТЕРНЕТА, ЕЛЕКТРОНСКИ ПРЕТРАЖИВАЧИ, КАО И ОМОГУЋАВАЊЕ ТРАЖЕЊА ПОДАТАКА И УСЛУГА КОЈЕ СЕ ПРЕНОСЕ ЕЛЕКТРОНСКОМ МРЕЖОМ, ОБЕЗБЕЂИВАЊЕ ПРИСТУПА МРЕЖИ ИЛИ СКЛАДИШТЕЊЕ ПОДАТАКА КОРИСНИКА УСЛУГА;

2) ПРУЖАЛАЦ УСЛУГЕ ИНФОРМАЦИОНОГ ДРУШТВА ЈЕ ПРАВНО ЛИЦЕ ИЛИ ФИЗИЧКО ЛИЦЕ КОЈЕ ЈЕ РЕГИСТРОВАНО ЗА ОБАВЉАЊЕ ОДРЕЂЕНЕ ДЕЛАТНОСТИ У СКЛАДУ СА ЗАКОНОМ, КОЈЕ ПРУЖА УСЛУГУ ИНФОРМАЦИОНОГ ДРУШТВА (У ДАЉЕМ ТЕКСТУ: ПРУЖАЛАЦ УСЛУГЕ);

3) КОРИСНИК УСЛУГА ЈЕ СВАКО ФИЗИЧКО ЛИЦЕ, ФИЗИЧКО ЛИЦЕ КОЈЕ ЈЕ РЕГИСТРОВАНО ЗА ОБАВЉАЊЕ ОДРЕЂЕНЕ ДЕЛАТНОСТИ У СКЛАДУ СА ЗАКОНОМ ИЛИ ПРАВНО ЛИЦЕ КОЈЕ ЗБОГ ПРОФЕСИОНАЛНИХ ИЛИ ДРУГИХ ЦИЉЕВА КОРИСТИ УСЛУГЕ ИНФОРМАЦИОНОГ ДРУШТВА;

4) ПОТРОШАЧ ЈЕ ФИЗИЧКО ЛИЦЕ КОЈЕ КУПУЈЕ РОБУ, ОДНОСНО УСЛУГЕ РАДИ ЗАДОВОЉАВАЊА ЛИЧНИХ ПОТРЕБА ИЛИ ПОТРЕБА ДОМАЋИНСТВА;

5) УГОВОР У ЕЛЕКТРОНСКОМ ОБЛИКУ ЈЕ УГОВОР ЗАКЉУЧЕН ИЗМЕЂУ ПРУЖАОЦА УСЛУГЕ ИНФОРМАЦИОНОГ ДРУШТВА И КОРИСНИКА УСЛУГЕ ЕЛЕКТРОНСКИМ ПУТЕМ УПОТРЕБОМ ЕЛЕКТРОНСКИХ СРЕДСТАВА;

6) КОМЕРЦИЈАЛНА ПОРУКА ЈЕ СВАКИ ОБЛИК КОМУНИКАЦИЈЕ У ЦИЉУ ПРОМОВИСАЊА РОБЕ, УСЛУГА ИЛИ ПОСЛОВНОГ УГЛЕДА ПРАВНОГ ИЛИ ФИЗИЧКОГ ЛИЦА КОЈЕ ОБАВЉА РЕГИСТРОВАНУ ДЕЛАТНОСТ, СА ИЗУЗЕТКОМ:

(1) ДАВАЊА ИНФОРМАЦИЈА КОЈЕ ОМОГУЋАВАЈУ НЕПОСРЕДАН ПРИСТУП ДЕЛАТНОСТИ ОВОГ ЛИЦА, КАО ШТО СУ ИНФОРМАЦИЈЕ О ЊЕГОВОЈ ЕЛЕКТРОНСКОЈ АДРЕСИ ИЛИ АДРЕСИ ЕЛЕКТРОНСКЕ ПОШТЕ;

(2) ДАВАЊА, БЕЗ НАКНАДЕ, ИНФОРМАЦИЈА КОЈЕ СУ ПРИКУПЉЕНЕ ИСТРАЖИВАЊИМА ИЛИ НА ДРУГИ СЛИЧАН НАЧИН, О РОБИ, УСЛУГАМА ИЛИ ПОСЛОВНОМ УГЛЕДУ ОВОГ ЛИЦА;

7) ОПЕРАТОР ЕЛЕКТРОНСКИХ КОМУНИКАЦИЈА ЈЕ ЛИЦЕ ДЕФИНИСАНО У СМИСЛУ ЗАКОНА КОЈИМ СЕ УРЕЂУЈУ ЕЛЕКТРОНСКЕ КОМУНИКАЦИЈЕ.

**Примена**

**Члан 4.**

Пружалац услуга са седиштем у Републици Србији дужан је да поступа и пружа услуге у складу са законима и прописима донетим на основу закона Републике Србије.

Електронска трговина робом и услугама јесте вид даљинске трговине у смислу закона којим се уређује трговина.

Одредбе овог закона примењују се и на питања заштите потрошача, ако су повољније за потрошача.

Овлашћена струковна удружења и организације пружалаца услуга, могу да уређују пословање својих чланова својим унутрашњим правилима - кодексима.

Ако овим законом није друкчије одређено, на правне односе настале из или у вези са уговорима закљученим електронским путем односно у електронском облику, примењују се прописи којима се уређују облигациони односи.

**Слобода пружања услуга**

**Члан 5.**

Пружање услуга информационог друштва слободно је.

За пружање услуга информационог друштва није потребна посебна дозвола или одобрење.

СЛОБОДА ПРЕКОГРАНИЧНОГ ПРУЖАЊА УСЛУГА ИНФОРМАЦИОНОГ ДРУШТВА

ЧЛАН 5A

ПРЕКОГРАНИЧНО ПРУЖАЊЕ УСЛУГА ЈЕ ПРУЖАЊЕ УСЛУГА У РЕПУБЛИЦИ СРБИЈИ ИЛИ ЕВРОПСКОЈ УНИЈИ КАДА ПРУЖАЛАЦ УСЛУГЕ НЕМА СЕДИШТЕ, ОДНОСНО НИЈЕ ПОСЛОВНО НАСТАЊЕН НА ТЕРИТОРИЈИ ДРЖАВЕ У КОЈОЈ СЕ УСЛУГА ПРУЖА.

ПРЕКОГРАНИЧНО ПРУЖАЊЕ УСЛУГА ЈЕ СЛОБОДНО.

МИНИСТАРСТВО НАДЛЕЖНО ЗА ЕЛЕКТРОНСКЕ КОМУНИКАЦИЈЕ И ИНФОРМАЦИОНО ДРУШТВО (У ДАЉЕМ ТЕКСТУ: МИНИСТАРСТВО) ПРЕКО ИНСПЕКЦИЈЕ МОЖЕ, СРАЗМЕРНО ЦИЉУ КОЈИ СЕ ЖЕЛИ ПОСТИЋИ, ПРЕДУЗЕТИ МЕРЕ ОГРАНИЧАВАЊА СЛОБОДЕ ПРУЖАЊА УСЛУГА ИНФОРМАЦИОНОГ ДРУШТВА ИЗ ЧЛАНА 21. СТАВ 3. ОВОГ ЗАКОНА ПРУЖАОЦИМА УСЛУГА СА СЕДИШТЕМ У ЗЕМЉАМА ЧЛАНИЦАМА ЕВРОПСКЕ УНИЈЕ, САМО АКО ЈЕ ТО НЕОПХОДНО ЗА ЗАШТИТУ (ОД СТВАРНЕ И ОЗБИЉНЕ ОПАСНОСТИ):

1) ЈАВНОГ ПОРЕТКА, А НАРОЧИТО СПРЕЧАВАЊE, ИСТРАЖИВАЊЕ, ОТКРИВАЊЕ И ГОЊЕЊЕ ИЗВРШИЛАЦА КРИВИЧНИХ ДЕЛА, ЗАШТИТУ МАЛОЛЕТНИКА И БОРБУ ПРОТИВ ИЗАЗИВАЊА МРЖЊЕ ПО ОСНОВУ РАСЕ, ПОЛА, ВЕРЕ ИЛИ НАЦИОНАЛНОСТИ И ПОВРЕДЕ ЉУДСКОГ ДОСТОЈАНСТВА ПОЈЕДИНЦА;

2) ЈАВНЕ БЕЗБЕДНОСТИ, УКЉУЧУЈУЋИ ЗАШТИТУ НАЦИОНАЛНЕ БЕЗБЕДНОСТИ И ОДБРАНУ;

3) ЈАВНОГ ЗДРАВЉА;

4) ЗАШТИТУ ПОТРОШАЧА УКЉУЧУЈУЋИ И УЛАГАЧЕ.

У СЛУЧАЈУ НАСТУПАЊА ОКОЛНОСТИ ИЗ СТАВА 3. ОВОГ ЧЛАНА, МИНИСТАРСТВО ЈЕ ДУЖНО ДА:

1. О НАМЕРИ ИЗРИЦАЊА МЕРЕ ИЗ СТАВА 3. ОВОГ ЧЛАНА ОБАВЕСТИ ЕВРОПСКУ КОМИСИЈУ И НАДЛЕЖНИ ОРГАН ЗЕМЉЕ ЧЛАНИЦЕ ЕВРОПСКЕ УНИЈЕ У КОЈОЈ ПРУЖАЛАЦ УСЛУГЕ ИМА СЕДИШТЕ;
2. ТРАЖИ ОД НАДЛЕЖНОГ ОРГАНА ДРЖАВЕ СЕДИШТА ПРУЖАОЦА УСЛУГЕ ДА ПРЕДУЗМЕ МЕРЕ ОГРАНИЧАВАЊА СЛОБОДЕ ПРУЖАЊА УСЛУГЕ ИНФОРМАЦИОНОГ ДРУШТВА.

АКО НАДЛЕЖНИ ОРГАН ДРЖАВЕ СЕДИШТА ПРУЖАОЦА УСЛУГЕ НЕ ПРЕДУЗМЕ МЕРЕ У РОКУ ОД 15 ДАНА ОД ДАНА ДОСТАВЉАЊА ЗАХТЕВА ИЗ СТАВА 4. ОВОГ ЧЛАНА ИЛИ СУ ПРЕДУЗЕТЕ МЕРЕ НЕДОВОЉНЕ, МИНИСТАРСТВО МОЖЕ ПРЕДУЗЕТИ МЕРЕ ОГРАНИЧАВАЊА СЛОБОДЕ ПРУЖАЊА УСЛУГА ИНФОРМАЦИОНОГ ДРУШТВА УЗ ПРЕТХОДНО ОБАВЕШТАВАЊЕ НАДЛЕЖНОГ ОРГАНА ДРЖАВЕ СЕДИШТА ПРУЖАОЦА УСЛУГЕ И ЕВРОПСКЕ КОМИСИЈЕ.

ИЗУЗЕТНО ОД СТ. 4. И 5. ОВОГ ЧЛАНА, МИНИСТАРСТВО МОЖЕ ПРЕДУЗЕТИ МЕРЕ ОГРАНИЧАВАЊА СЛОБОДЕ ПРУЖАЊА УСЛУГА ИНФОРМАЦИОНОГ ДРУШТВА ПРУЖАОЦА УСЛУГА СА СЕДИШТЕМ У ЗЕМЉИ ЧЛАНИЦИ ЕВРОПСКЕ УНИЈЕ БЕЗ ПРЕТХОДНОГ ОБАВЕШТЕЊА ЗЕМЉЕ ЧЛАНИЦЕ ЕВРОПСКЕ УНИЈЕ У КОЈОЈ ПРУЖАЛАЦ УСЛУГА ИМА СЕДИШТЕ И ЕВРОПСКЕ КОМИСИЈЕ, АКО ПОСТОЈИ ОСНОВАНА ОПАСНОСТ ОД НАСТАНКА ШТЕТЕ ЗБОГ ОДЛАГАЊА ПРЕДУЗИМАЊА МЕРА.

У СЛУЧАЈУ ИЗ СТАВА 6. ОВОГ ЧЛАНА МИНИСТАРСТВО ЈЕ ДУЖНО ДА, БЕЗ ОДЛАГАЊА, А НАЈКАСНИЈЕ У РОКУ ОД 15 ДАНА ОД ДАНА ПРЕДУЗИМАЊА МЕРА ОБАВЕСТИ НАДЛЕЖНИ ОРГАН ДРЖАВЕ СЕДИШТА ПРУЖАОЦА УСЛУГЕ И ЕВРОПСКУ КОМИСИЈУ О ИЗРЕЧЕНОЈ МЕРИ И РАЗЛОЗИМА ЗБОГ КОЈИХ СЕ СМАТРА ДА СЕ РАДИ О ХИТНОМ СЛУЧАЈУ.

МИНИСТАРСТВО ПОСТУПА У СКЛАДУ СА ОВИМ ЧЛАНОМ НА ОБРАЗЛОЖЕНИ ПРЕДЛОГ ОРГАНА ЈАВНЕ ВЛАСТИ НАДЛЕЖНОГ ЗА ПИТАЊА ИЗ СТАВА 3. ТАЧКА 1)-4) ОВОГ ЧЛАНА.

ПОКРЕТАЊЕ СУДСКОГ ПОСТУПКА УСЛЕД НАСТУПАЊА ОКОЛНОСТИ ИЗ СТАВА 3. ОВОГ ЧЛАНА НЕ ИСКЉУЧУЈЕ ОБАВЕЗУ МИНИСТАРСТВА ЗА ПОСТУПАЊЕ У СКЛАДУ СА ОВИМ ЧЛАНОМ.

МЕРЕ КОЈИМА СЕ ОГРАНИЧАВА СЛОБОДА ПРУЖАЊА УСЛУГА ИНФОРМАЦИОНОГ ДРУШТВА ПОТРЕБНО ЈЕ УКИНУТИ ИЛИ ОПОЗВАТИ ОДМАХ НАКОН ПРЕСТАНКА ПОСТОЈАЊА РАЗЛОГА ЗБОГ КОЈЕГ СУ ОДРЕЂЕНЕ, А НА ЗАХТЕВ ПРУЖАОЦА УСЛУГЕ ИНФОРМАЦИОНОГ ДРУШТВА КОМЕ ЈЕ МЕРА ИЗРЕЧЕНА, ДРУГОГ ЗАИНТЕРЕСОВАНОГ ЛИЦА ИЛИ ЕВРОПСКЕ КОМИСИЈЕ.

МЕРУ ИЗ СТАВА 9. ОВОГ ЧЛАНА МОЖЕ ОПОЗВАТИ ИЛИ УКИНУТИ НАДЛЕЖНО МИНИСТАРСТВО ПО СЛУЖБЕНОЈ ДУЖНОСТИ НАКОН ПРЕСТАНКА РАЗЛОГА ЗБОГ КОЈИХ ЈЕ МЕРА ОДРЕЂЕНА.

ВЛАДА УРЕЂУЈЕ СПРОВОЂЕЊЕ АДМИНИСТРАТИВНЕ САРАДЊЕ И ЕЛЕКТРОНСКЕ РАЗМЕНЕ ПОДАТАКА СА ЗЕМЉАМА ЧЛАНИЦАМА ЕВРОПСКЕ УНИЈЕ У ВЕЗИ СА НАДЗОРОМ НАД ПРУЖАЊЕМ УСЛУГА ИНФОРМАЦИОНОГ ДРУШТВА И ПРЕДУЗИМАЊЕМ МЕРА УПОЗОРЕЊА.

**II. ОБАВЕЗА ИНФОРМИСАЊА И КОМЕРЦИЈАЛНА ПОРУКА**

**Обавезне** и**нформације**

**Члан 6.**

Пружалац услуга дужан је да, у облику и на начин који је непосредно и стално доступан, корисницима услуга и надлежним органима државне управе пружи следеће информације:

1) име и презиме или назив пружаоца услуга;

2) седиште пружаоца услуга;

3) остале податке о пружаоцу услуга на основу којих корисник услуга може са њим брзо и несметано да оствари комуникацију, укључујући и електронску адресу;

4) податке о упису у Регистар привредних субјеката, односно други јавни регистар;

5) појединости о надлежном органу, ако делатност пружаоца услуга подлеже службеном надзору;

6) у погледу посебно регулисаних делатности, односно професија:

- професионално или слично струковно удружење код кога је пружалац услуга регистрован;

- професионални назив и држава која га је одобрила;

- упутства о професионалним правилима у држави у којој се обавља делатност и месту њихове доступности;

7) порески идентификациони број (ПИБ), као и број обвезника пореза на додату вредност, из потврде о извршеном евидентирању за порез на додату вредност издате од стране надлежног пореског органа, ако је пружалац услуга обвезник пореза на додату вредност.

Ако пружалац услуга наводи цене, оне морају бити јасно и недвосмислено назначене, а посебно мора назначити да ли су у те цене укључени трошкови доставе, остали манипулативни трошкови, порез и други трошкови који на њих утичу.

**Комерцијална порука**

**Члан 7.**

~~Пружалац услуга дужан је да обезбеди да сваки податак из комерцијалне поруке који је делимично или у целини услуга информационог друштва задовољи следеће услове:~~

КОМЕРЦИЈАЛНА ПОРУКА КОЈА ЈЕ ДЕЛИМИЧНО ИЛИ У ЦЕЛИНИ УСЛУГА ИНФОРМАЦИОНОГ ДРУШТВА МОРА ДА ЗАДОВОЉИ СЛЕДЕЋЕ УСЛОВЕ:

1) да је комерцијалну поруку могуће као такву јасно идентификовати у тренутку када је корисник услуга прими;

2) да је лице у чије име је комерцијална порука сачињена могуће јасно идентификовати;

3) да сваки промотивни позив за стављање понуде из комерцијалне поруке (укључујући попусте и поклоне) мора као такав бити јасно идентификован;

4) да услови који морају бити испуњени за стављање понуде из комерцијалне поруке морају бити лако доступни, као и да су предочени на јасан и недвосмислен начин.

**~~Нетражена комерцијална порука~~**

**~~Члан 8~~**

~~Коришћење електронске поште у сврху слања нетражене комерцијалне поруке, дозвољено је само уз претходни пристанак лица коме је таква врста поруке намењена, у складу са законом.~~

СЛАЊЕ КОМЕРЦИЈАЛНЕ ПОРУКЕ

ЧЛАН 8.

СЛАЊЕ КОМЕРЦИЈАЛНЕ ПОРУКЕ ЕЛЕКТРОНСКИМ ПУТЕМ, ДОЗВОЉЕНО ЈЕ САМО УЗ ПРЕТХОДНИ ПРИСТАНАК ЛИЦА КОМЕ ЈЕ ТАКВА ВРСТА ПОРУКЕ НАМЕЊЕНА.

ПРУЖАЛАЦ УСЛУГЕ ДУЖАН ЈЕ ДА РЕДОВНО ПРОВЕРАВА И ПРИХВАТА OПОЗИВ ПРИСТАНКА КОЈИ УПУЋУЈЕ ЛИЦЕ КОЈЕ НЕ ЖЕЛИ ДА ПРИМА ТАКВЕ КОМЕРЦИЈАЛНЕ ПОРУКЕ.

**III. УГОВОРИ У ЕЛЕКТРОНСКОМ ОБЛИКУ**

**Пуноважност уговора**

**Члан 9.**

Уговор може бити закључен електронским путем, односно у електронском облику.

Понуда и прихват понуде могу се дати електронским путем, односно у електронском облику.

Када се електронска порука, односно електронски облик користи приликом закључења уговора, таквом уговору се не може оспорити пуноважност само због тога што је сачињен у електронском облику.

**Уговори на које се закон не примењује**

**Члан 10.**

~~Одредба члана 9. став 3. овог закона не примењује се на:~~

~~1) правне послове којима се врши пренос права својине на непокретности или којима се установљавају друга стварна права на непокретностима;~~

~~2) изјаве странака и дугих учесника у поступку за расправљање заоставштине, форму завештања, уговоре о уступању и расподели имовине за живота, уговоре о доживотном издржавању и споразуме у вези са наслеђивањем, као и друге уговоре из области наследног права;~~

~~3) уговоре о утврђивању имовинских односа између брачних другова;~~

~~4) уговоре о располагању имовином лица којима је одузета пословна способност;~~

~~5) уговоре о поклону, јемству и залози;~~

~~6) друге правне послове или радње, за које је посебним законом или на основу закона донетих прописа, изричито одређена употреба својеручног потписа у документима на папиру или овера својеручног потписа.~~

ЧЛАН 10.

ОДРЕДБE ЧЛАНА 9. СТ. 1. И 3. ОВОГ ЗАКОНА НЕ ПРИМЕЊУЈУ СЕ НА УГОВОРЕ ЗА КОЈЕ ЈЕ ПОСЕБНИМ ЗАКОНОМ ПРЕДВИЂЕНО ДА СЕ НЕ МОГУ ЗАКЉУЧИТИ У ЕЛЕКТРОНСКОЈ ФОРМИ.

ОДРЕДБЕ ЧЛАНА 9. СТ. 1. И 3. ОВОГ ЗАКОНА НЕ ПРИМЕЊУЈУ СЕ НА УГОВОРЕ И ДРУГЕ ПРАВНЕ ПОСЛОВЕ ЗА КОЈЕ ЈЕ ПОСЕБНИМ ЗАКОНОМ ПРОПИСАНО ДА СЕ САЧИЊАВАЈУ У ФОРМИ ЈАВНО ПОТВРЂЕНЕ (СОЛЕМНИЗОВАНЕ) ИСПРАВЕ ИЛИ У ФОРМИ ЈАВНОБЕЛЕЖНИЧКОГ ЗАПИСА ИЛИ ЈЕ ЗА ЊИХОВУ ПУНОВАЖНОСТ ПОТРЕБНО ДА ПОТПИСИ УГОВАРАЧА БУДУ ОВЕРЕНИ, ОСИМ АКО ЈЕ ДРУГАЧИЈЕ ПРОПИСАНО ПОСЕБНИМ ЗАКОНОМ ИЛИ ПРОПИСИМА КОЈИМА СЕ УРЕЂУЈУ ОВЕРА ПОТПИСА, ПОТВРЂИВАЊЕ И САЧИЊАВАЊЕ ИСПРАВА.

ОДРЕДБE ЧЛАНА 9. СТ. 1. И 3. ОВОГ ЗАКОНА НЕ ПРИМЕЊУЈУ СЕ НА УГОВОРЕ О ЈЕМСТВУ И ИСКАЗЕ ВОЉЕ ЈЕМАЦА, АКО ЈЕ ЈЕМАЦ ЛИЦЕ КОЈА ДЕЛУЈЕ ИЗВАН ОКВИРА ТРГОВАЧКЕ, ПОСЛОВНЕ ИЛИ ПРОФЕСИОНАЛНЕ ДЕЛАТНОСТИ.

**Електронски потпис**

**Члан 11.**

*(Брисан)*

**Обавезни подаци и обавештења пре закључења уговора**

**Члан 12.**

Пружалац услуга дужан је да потенцијалном кориснику услуга, пре закључења уговора о пружању услуга, обезбеди на јасан, разумљив и недвосмислен начин податке и обавештења о:

1) поступку који се примењује код закључивања уговора;

2) уговорним одредбама;

3) општим условима пословања, ако су саставни део уговора;

4) језицима на којима уговор може бити закључен;

5) кодексима понашања у складу са којима поступају пружаоци услуга и како се ти кодекси могу прегледати електронским путем.

Пружалац услуга дужан је да потенцијалном кориснику услуга, пре закључења уговора, обезбеди техничка средства за препознавање и исправљање погрешног уноса података у поруку пре њене предаје или слања.

Уговорне стране које нису потрошачи у међусобним уговорним односима могу изричито уговорити одступање од одредаба ст. 1. и 2. овог члана.

Одредбе ст. 1, 2. и 3. овог члана не примењују се на уговоре закључене путем електронске поште, односно другим видом личне комуникације остварене електронским путем.

**Доступност уговора**

**Члан 13.**

Пружалац услуга дужан је да обезбеди да текст уговора и одредбе општих услова пословања које су саставни део уговора закључених у електронском облику буду доступни корисницима услуга на начин који омогућава њихово складиштење, поновно коришћење и репродуковање.

**Потврда пријема**

**Члан 14.**

Пружалац услуга дужан је да, без одлагања, електронским путем, посебном електронском поруком, потврди пријем електронске поруке која садржи понуду или прихват понуде за закључење уговора.

Уговорне стране, које нису потрошачи, у међусобним уговорним односима могу изричито уговорити одступање од одредбе става 1. овог члана.

Одредбе ст. 1. и 2. овог члана не примењују се на уговоре закључене путем електронске поште, односно другим видом личне комуникације остварене електронским путем.

**Време закључења уговора**

**Члан 15.**

Уговор у електронском облику сматра се закљученим оног часа када понуђач прими електронску поруку која садржи изјаву понуђеног да прихвата понуду.

Понуда и прихват понуде, као и друге изјаве воље учињене електронским путем, сматрају се примљеним када им лице коме су упућене може приступити.

**IV. ОДГОВОРНОСТ ПРУЖАОЦА УСЛУГА**

**Искључење одговорности**

**Члан 16.**

Пружалац услуга који преноси електронске поруке које му је предао корисник услуга, није одговоран за садржај послате поруке и њено упућивање, ако није:

1) иницирао пренос;

2) извршио одабир података или докумената који се преносе;

3) изузео или изменио податке у садржају поруке или докумената;

4) одабрао примаоца преноса.

Пренос порука и пружање приступа порукама из става 1. овог члана морају бити обављени на начин који омогућава аутоматско, посредничко и привремено складиштење пренетих порука и у њима садржаних података и морају бити привремено складиштене само у временском периоду који је неопходан за пренос порука.

ПРУЖАЛАЦ УСЛУГА ИНФОРМАЦИОНОГ ДРУШТВА КОЈИ ПРЕНОСИ ЕЛЕКТРОНСКЕ ПОРУКЕ КОЈЕ МУ ЈЕ ПРЕДАО КОРИСНИК, ДУЖАН ЈЕ ДА ТОКОМ ПРУЖАЊА УСЛУГЕ ИНФОРМАЦИОНОГ ДРУШТВА И МИНИМУМ 30 ДАНА НАКОН ПРЕСТАНКА ПРУЖАЊА УСЛУГЕ ЧУВА ПОДАТКЕ О КОРИСНИКУ УСЛУГЕ ИНФОРМАЦИОНОГ ДРУШТВА, А НАРОЧИТО ПОДАТКЕ О IP АДРЕСИ СА КОЈЕ КОРИСНИК ПРИСТУПА УСЛУГАМА ИНФОРМАЦИОНОГ ДРУШТВА ТОГ ПРУЖАОЦА.

**Привремено складиштење података**

**Члан 17.**

Пружалац услуга који податке унете од стране корисника услуга преноси посредством комуникационе мреже, није одговоран за аутоматско, посредничко и привремено складиштење које служи само за ефикасније формирање преноса података тражених од стране других корисника услуга, ако:

1) не мења податке;

2) уважава услове за приступ подацима;

3) поступа у складу са правилима за ажурирање података;

4) делује у складу са дозвољеном применом технологија за прикупљање података;

5) уклони или онемогући приступ подацима које је чувао одмах након сазнања да су подаци уклоњени из преноса посредством мреже или је онемогућен приступ до њих, као и када је суд, односно други надлежни орган, наредио њихово уклањање или онемогућавање приступа.

**Трајно складиштење података**

**Члан 18.**

Пружалац услуга који складишти податке пружене од стране корисника услуга, на захтев корисника услуга, није одговоран за садржај складиштеног податка, ако:

1) није знао нити је могао знати за недопуштено деловање корисника услуга или за садржај податка;

2) одмах након сазнања да се ради о недопуштеном деловању или податку уклони или онемогући приступ том податку.

Одредба става 1. овог члана не примењује се у случајевима када је корисник услуга лице зависно на било који начин од пружаоца услуга (повезана привредна друштва у смислу закона којим се уређује положај привредних друштава).

**Линкови**

**Члан 19.**

Пружалац услуга који посредством електронског упућивања омогући приступ подацима другог пружаоца услуга, није одговоран за те информације, ако:

1) није знао нити је могао знати за недопуштено деловање корисника услуга или за садржај података у тим информацијама;

2) одмах након сазнања да се ради о недопуштеном деловању или податку уклони или онемогући приступ подацима.

**Обавезна обавештења**

**Члан 20.**

Приликом пружања услуга информационог друштва, пружалац услуга није дужан да прегледа податке које је складиштио, пренео или учинио доступним, односно да испитује околности које би упућивале на недопуштено деловање корисника услуга.

Пружалац услуга мора да обавести надлежни државни орган ако основано сумња да:

1) коришћењем његове услуге корисник услуга предузима недопуштене активности;

2) је корисник његове услуге пружио недопуштени податак.

Пружалац услуга дужан је да на основу одговарајућег судског, односно управног акта, предочи све податке на основу којих се може предузети откривање или гоњење починилаца кривичних дела, односно заштита права трећих лица.

Обавештење о недопуштеном деловању или податку на основу којег пружалац услуга поступа у смислу члана 18. став 1. тачка 2) и члана 19. став 1. тачка 2) овог закона, мора да садржи податке о пошиљаоцу обавештења, прецизном опису места на интернет страници, односно другом електронском приказу на којем се јавља недопуштени податак, као и образложење недопуштености.

ПРУЖАЛАЦ УСЛУГЕ ИНФОРМАЦИОНОГ ДРУШТВА ЈЕ ДУЖАН ДА УКЛОНИ НЕДОПУШТЕНИ САДРЖАЈ БЕЗ ОДЛАГАЊА, А НАЈКАСНИЈЕ У РОКУ ОД ДВА РАДНА ДАНА ОД ДАНА ПРИЈЕМА АКТА ОРГАНА НАДЛЕЖНОГ ЗА ПРИМЕНУ И ПОСТУПАЊЕ ПО ЗАКОНУ ЧИЈА ЈЕ ОДРЕДБА ПОВРЕЂЕНА, А КОЈИМ МУ СЕ НАЛАЖЕ УКЛАЊАЊЕ НЕДОПУШТЕНОГ САДРЖАЈА. НАДЛЕЖНИ ОРГАН ДОНОСИ АКТ ПО СЛУЖБЕНОЈ ДУЖНОСТИ ИЛИ ПО ЗАХТЕВУ СТРАНКЕ.

ПО ЗАХТЕВУ ТРЕЋЕГ ЛИЦА, ПРУЖАЛАЦ УСЛУГЕ ИНФОРМАЦИОНОГ ДРУШТВА ЈЕ ДУЖАН ДА БЕЗ ОДЛАГАЊА, А НАЈКАСНИЈЕ У РОКУ ОД ДВА РАДНА ДАНА ОД ДАНА ПРИЈЕМА ЗАХТЕВА ТОГ ЛИЦА УКЛОНИ НЕДОПУШТЕНИ САДРЖАЈ, ОСИМ УКОЛИКО СМАТРА ДА ОБЈАВЉЕНИ САДРЖАЈ НИЈЕ У СУПРОТНОСТИ СА ОДРЕДБАМА ЗАКОНА. У ТОМ СЛУЧАЈУ, ПРУЖАЛАЦ УСЛУГЕ ИНФОРМАЦИОНОГ ДРУШТВА МОЖЕ ДА СЕ ОБРАТИ ОРГАНУ НАДЛЕЖНОМ ЗА ПРИМЕНУ И ПОСТУПАЊЕ ПО ЗАКОНУ И ЗАХТЕВА ДА НАДЛЕЖНИ ОРГАН УТВРДИ ДА ЛИ СУ У КОНКРЕТНОМ СЛУЧАЈУ ПОВРЕЂЕНЕ ОДРЕДБЕ ЗАКОНА, УСЛЕД ЧЕГА ЈЕ ПОТРЕБНО САДРЖАЈ УКЛОНИТИ.

АКТ НАДЛЕЖНОГ ОРГАНА ИЗ СТ. 5. И 6. ОВОГ ЧЛАНА КОЈИМ СЕ ПРУЖАОЦУ УСЛУГЕ ИНФОРМАЦИОНОГ ДРУШТВА НАЛАЖЕ УКЛАЊАЊЕ НЕДОПУШТЕНОГ САДРЖАЈА ОБАВЕЗНО САДРЖИ ПРЕЦИЗАН ОПИС МЕСТА НА ИНТЕРНЕТ СТРАНИЦИ, ОДНОСНО ДРУГОМ ЕЛЕКТРОНСКОМ ПРИКАЗУ НА КОЈЕМ СЕ ЈАВЉА НЕДОПУШТЕН САДРЖАЈ, КАО И ОБРАЗЛОЖЕЊЕ НЕДОПУШТЕНОСТИ.

**V. НАДЗОР**

**Надзор над применом закона**

**Члан 21.**

~~Надзор над применом овог закона врши министарство надлежно за послове трговине и услуга, односно министарство надлежно за послове телекомуникација и информационог друштва.~~

~~Инспекцијски надзор над применом овог закона министарство надлежно за послове трговине и услуга врши преко тржишних инспектора, а министарство надлежно за послове телекомуникација и информационог друштва преко инспектора за поштанске услуге и инспектора за телекомуникације и информатику.~~

~~Ради вршења надзора, пружаоци услуга дужни су да овлашћеним лицима органа из става 2. овог члана омогуће приступ рачунарској опреми и уређајима, као и да без одлагања покажу или доставе потребне податке и документацију у вези са предметом надзора.~~

ЧЛАН 21.

НАДЗОР НАД ПРИМЕНОМ ОВОГ ЗАКОНА ВРШИ МИНИСТАРСТВО НАДЛЕЖНО ЗА ПОСЛОВЕ ТРГОВИНЕ И УСЛУГА, ОДНОСНО МИНИСТАРСТВО НАДЛЕЖНО ЗА ПОСЛОВЕ ЕЛЕКТРОНСКИХ КОМУНИКАЦИЈА И ИНФОРМАЦИОНОГ ДРУШТВА.

ИНСПЕКЦИЈСКИ НАДЗОР НАД ПРИМЕНОМ ОВОГ ЗАКОНА МИНИСТАРСТВО НАДЛЕЖНО ЗА ПОСЛОВЕ ТРГОВИНЕ И УСЛУГА ВРШИ ПРЕКО ТРЖИШНИХ ИНСПЕКТОРА, А МИНИСТАРСТВО НАДЛЕЖНО ЗА ПОСЛОВЕ ЕЛЕКТРОНСКИХ КОМУНИКАЦИЈА И ИНФОРМАЦИОНОГ ДРУШТВА ПРЕКО ИНСПЕКТОРА ЗА УСЛУГЕ ИНФОРМАЦИОНОГ ДРУШТВА, У СКЛАДУ СА ОВИМ ЗАКОНОМ И ПРОПИСИМА КОЈИМА СЕ УРЕЂУЈЕ ИНСПЕКЦИЈСКИ НАДЗОР.

ИНСПЕКТОР ЗА УСЛУГЕ ИНФОРМАЦИОНОГ ДРУШТВА ОБАВЕШТАВА ОПЕРАТОРА ЕЛЕКТРОНСКИХ КОМУНИКАЦИЈА ДА ЈЕ ИЗРЕЧЕНА МЕРА ИЗ ЧЛАНА 5А ОВОГ ЗАКОНА И ИЗДАЈЕ НАЛОГ ОПЕРАТОРУ, СХОДНО КОЈЕМ СЕ ОПЕРАТОР ОБАВЕЗУЈЕ ДА ОНЕМОГУЋИ ПРИСТУП УСЛУГАМА ПРУЖАОЦА УСЛУГЕ ИНФОРМАЦИОНОГ ДРУШТВА КОЈИ ИМА СЕДИШТЕ У ЗЕМЉИ ЧЛАНИЦИ ЕВРОПСКЕ УНИЈЕ.

ОПЕРАТОР ЕЛЕКТРОНСКИХ КОМУНИКАЦИЈА ДУЖАН ЈЕ ДА ПОСТУПИ ПО НАЛОГУ ИНСПЕКТОРА ИЗ СТАВА 3. ОВОГ ЧЛАНА И ОНЕМОГУЋИ ПРИСТУП УСЛУГАМА ПРУЖАОЦА УСЛУГЕ КОЈИ ИМА СЕДИШТЕ У ЗЕМЉИ ЧЛАНИЦИ ЕВРОПСКЕ УНИЈЕ У СКЛАДУ СА СВОЈИМ ТЕХНИЧКИМ МОГУЋНОСТИМА.

РАДИ ВРШЕЊА НАДЗОРА, ПРУЖАОЦИ УСЛУГА ДУЖНИ СУ ДА ОВЛАШЋЕНИМ ЛИЦИМА ОРГАНА ИЗ СТАВА 2. ОВОГ ЧЛАНА БЕЗ ОДЛАГАЊА ПОКАЖУ ИЛИ ДОСТАВЕ ПОТРЕБНЕ ПОДАТКЕ И ДОКУМЕНТАЦИЈУ У ВЕЗИ СА ПРЕДМЕТОМ НАДЗОРА.

У ЦИЉУ ПРИМЕНЕ ОВОГ ЗАКОНА, У ДЕЛУ КОЈИ СЕ ОДНОСИ НА УКЛАЊАЊЕ НЕДОПУШТЕНОГ САДРЖАЈА, ОРГАНИ НАДЛЕЖНИ ЗА ПРИМЕНУ И ПОСТУПАЊЕ ПО ЗАКОНИМА САРАЂУЈУ СА ТРЖИШНОМ ИНСПЕКЦИЈОМ И ОБАВЕШТАВАЈУ СЕ О НЕПРАВИЛНОСТИМА И ПОВРЕДАМА ЗАКОНА КОЈЕ СУ УТВРДИЛИ. У ПОСТУПКУ ИНСПЕКЦИЈСКОГ НАДЗОРА, ТРЖИШНИ ИНСПЕКТОР ПРОВЕРАВА ДА ЛИ ПРУЖАЛАЦ УСЛУГЕ ИНФОРМАЦИОНОГ ДРУШТВА ПОСТУПА У СКЛАДУ СА АКТОМ ОРГАНА НАДЛЕЖНОГ ЗА ПРИМЕНУ И ПОСТУПАЊЕ ПО ЗАКОНУ КОЈИМ МУ ЈЕ НАЛОЖЕНО УКЛАЊАЊЕ НЕДОПУШТЕНОГ САДРЖАЈА.

**Мера ограничења пружања услуга информационог друштва**

**Члан 21а**

На захтев субјекта чија су права повређена, суд може одредити меру ограничења пружања услуге информационог друштва, ако подносилац захтева учини вероватним постојање повреде, односно наступање ненадокнадиве штете.

Суд може мером из става 1. овог члана да нареди уклањање спорног садржаја, забрану радњи које су довеле до кршења права, односно другог облика заштите сразмерно циљу који се жели постићи мером.

По налогу из мере из става 1. овог члана, дужни су да поступају сви пружаоци услуга који преносе, складиште или омогућавају приступ подацима на које се мера односи.

На поступак, надлежност и услове одређивања мере из става 1. овог члана сходно се примењују правила о привременим мерама, у складу са законом којим се уређује извршење и обезбеђење.

VI КАЗНЕНЕ ОДРЕДБЕ

**Прекршаји**

**Члан 22.**

~~Новчаном казном од 100.000 до 1.000.000 динара казниће се за прекршај правно лице - пружалац услуга, ако:~~

~~1) корисницима услуга и надлежним органима државне управе не пружи прописане информације у облику и на начин који је непосредно и стално доступан (члан 6);~~

~~2) пошаље нетражену комерцијалну поруку без претходног пристанка лица којем је таква порука намењена (члан 8);~~

~~3) потенцијалном кориснику услуга, пре закључења уговора, не обезбеди на разумљив и недвосмислен начин прописане податке и обавештења (члан 12. став 1);~~

~~4) не омогући приступ тексту уговора и општих услова пословања на начин који омогућава да их корисник услуга може складиштити, поново користити и репродуковати (члан 13);~~

~~5) не обавести надлежни државни орган о недопуштеним активностима или подацима корисника његове услуге или не предочи све податке, сагласно одговарајућем судском, односно управном акту (члан 20. ст. 2. и 3);~~

~~6) не омогући приступ рачунарској опреми и уређајима, као и ако без одлагања не покаже или не достави потребне податке или документацију ради вршења надзора (члан 21. став 3).~~

~~За прекршај из става 1. овог члана казниће се новчаном казном од 10.000 до 50.000 динара одговорно лице у правном лицу.~~

~~Ако прекршај из става 1. овог члана учини предузетник – пружалац услуга, казниће се новчаном казном од 10.000 до 100.000 динара.~~

~~У случају посебно тешких повреда или понављања повреда из става 1. овог члана може се изрећи забрана вршења делатности правном лицу у трајању од три до шест месеци.~~

ЧЛАН 22.

НОВЧАНОМ КАЗНОМ ОД 100.000 ДО 1.500.000 ДИНАРА КАЗНИЋЕ СЕ ЗА ПРЕКРШАЈ ПРУЖАЛАЦ УСЛУГА - ПРАВНО ЛИЦЕ, АКО:

1. ПОТЕНЦИЈАЛНОМ КОРИСНИКУ УСЛУГА, ПРЕ ЗАКЉУЧЕЊА УГОВОРА, НЕ ОБЕЗБЕДИ НА РАЗУМЉИВ И НЕДВОСМИСЛЕН НАЧИН ПРОПИСАНЕ ПОДАТКЕ И ОБАВЕШТЕЊА (ЧЛАН 12. СТАВ 1);
2. НЕ ОМОГУЋИ ПРИСТУП ТЕКСТУ УГОВОРА И ОПШТИХ УСЛОВА ПОСЛОВАЊА НА НАЧИН КОЈИ ОМОГУЋАВА ДА ИХ КОРИСНИК УСЛУГА МОЖЕ СКЛАДИШТИТИ, ПОНОВО КОРИСТИТИ И РЕПРОДУКОВАТИ (ЧЛАН 13);
3. НЕ УКЛОНИ ИЛИ АКО НЕ УСКРАТИ ПРИСТУП ПОДАЦИМА КОЈЕ ЈЕ ЧУВАО ОДМАХ НАКОН САЗНАЊА ДА СУ ПОДАЦИ УКЛОЊЕНИ ИЗ ПРЕНОСА ПОСРЕДСТВОМ МРЕЖЕ ИЛИ ОНЕМОГУЋЕН ПРИСТУП ДО ЊИХ, КАО И КАДА ЈЕ СУД, ОДНОСНО ДРУГИ НАДЛЕЖНИ ОРГАН НАРЕДИО ЊИХОВО УКЛАЊАЊЕ ИЛИ ОНЕМОГУЋАВАЊЕ ПРИСТУПА (ЧЛАН 17. СТАВ 1. ТАЧКА 5);
4. НЕ УКЛОНИ ИЛИ АКО НЕ УСКРАТИ ПРИСТУП ПОДАТКУ, ОДМАХ НАКОН САЗНАЊА ДА СЕ РАДИ О НЕДОПУШТЕНОМ ДЕЛОВАЊУ ИЛИ ПОДАТКУ (ЧЛАН 18. СТАВ 1. ТАЧКА 2);
5. НЕ УКЛОНИ ИЛИ АКО НЕ УСКРАТИ ПРИСТУП ПОДАТКУ ОДМАХ НАКОН САЗНАЊА ДА СЕ РАДИ О НЕДОПУШТЕНОМ ДЕЛОВАЊУ ИЛИ ПОДАТКУ (ЧЛАН 19. СТАВ 1. ТАЧКА 2);
6. НЕ ОБАВЕСТИ НАДЛЕЖНИ ДРЖАВНИ ОРГАН О НЕДОПУШТЕНИМ АКТИВНОСТИМА ИЛИ ПОДАЦИМА КОРИСНИКА ЊЕГОВЕ УСЛУГЕ ИЛИ НЕ ПРЕДОЧИ СВЕ ПОДАТКЕ, САГЛАСНО ОДГОВАРАЈУЋЕМ СУДСКОМ, ОДНОСНО УПРАВНОМ АКТУ (ЧЛАН 20. СТ. 2. И 3);
7. НЕ УКЛОНИ НЕДОПУШТЕНИ САДРЖАЈ У СКЛАДУ СА АКТОМ ОРГАНА НАДЛЕЖНОГ ЗА ПРИМЕНУ И ПОСТУПАЊЕ ПО ЗАКОНУ (ЧЛАН 20. СТ. 5. И 6);
8. АКО БЕЗ ОДЛАГАЊА НЕ ПОКАЖЕ ИЛИ НЕ ДОСТАВИ ПОТРЕБНЕ ПОДАТКЕ ИЛИ ДОКУМЕНТАЦИЈУ РАДИ ВРШЕЊА НАДЗОРА (ЧЛАН 21. СТАВ 5).

ЗА РАДЊЕ ИЗ СТАВА 1. ОВОГ ЧЛАНА КАЗНИЋЕ СЕ ОДГОВОРНО ЛИЦЕ У ПРАВНОМ ЛИЦУ НОВЧАНОМ КАЗНОМ ОД 10.000 ДО 150.000 ДИНАРА.

АКО ПРЕКРШАЈ ИЗ СТАВА 1. ОВОГ ЧЛАНА УЧИНИ ПРУЖАЛАЦ УСЛУГА – ПРЕДУЗЕТНИК, КАЗНИЋЕ СЕ НОВЧАНОМ КАЗНОМ ОД 10.000 ДО 300.000 ДИНАРА.

У СЛУЧАЈУ ПОСЕБНО ТЕШКИХ ПОВРЕДА ИЛИ ПОНАВЉАЊА ПОВРЕДА ИЗ СТАВА 1. ОВОГ ЧЛАНА МОЖЕ СЕ ИЗРЕЋИ ЗАБРАНА ВРШЕЊА ДЕЛАТНОСТИ ПРАВНОМ ЛИЦУ У ТРАЈАЊУ ОД ТРИ ДО ШЕСТ МЕСЕЦИ.

НОВЧАНОМ КАЗНОМ ОД 100.000 ДИНАРА КАЗНИЋЕ СЕ ЗА ПРЕКРШАЈ ПРУЖАЛАЦ УСЛУГА – ПРАВНО ЛИЦЕ АКО:

1) КОРИСНИЦИМА УСЛУГА И НАДЛЕЖНИМ ОРГАНИМА ДРЖАВНЕ УПРАВЕ НЕ ПРУЖИ ПРОПИСАНЕ ИНФОРМАЦИЈЕ У ОБЛИКУ И НА НАЧИН КОЈИ ЈЕ НЕПОСРЕДНО И СТАЛНО ДОСТУПАН (ЧЛАН 6);

2) ПОСТУПИ СУПРОТНО ЧЛАНУ 8. ОВОГ ЗАКОНА.

ЗА РАДЊЕ ИЗ СТАВА 5. ОВОГ ЧЛАНА КАЗНИЋЕ СЕ ОДГОВОРНО ЛИЦЕ У ПРАВНОМ ЛИЦУ НОВЧАНОМ КАЗНОМ ОД 10.000 ДИНАРА.

АКО ПРЕКРШАЈ ИЗ СТАВА 5. ОВОГ ЧЛАНА УЧИНИ ПРУЖАЛАЦ УСЛУГА – ПРЕДУЗЕТНИК, КАЗНИЋЕ СЕ НОВЧАНОМ КАЗНОМ ОД 20.000 ДИНАРА.

НОВЧАНОМ КАЗНОМ ОД 50.000 ДО 1.000.000 ДИНАРА КАЗНИЋЕ СЕ ЗА ПРЕКРШАЈ ОПЕРАТОР ЕЛЕКТРОНСКИХ КОМУНИКАЦИЈА – ПРАВНО ЛИЦЕ УКОЛИКО НЕ ПОСТУПИ ПО НАЛОГУ ИНСПЕКТОРА ЗА УСЛУГЕ ИНФОРМАЦИОНОГ ДРУШТВА ИЗ ЧЛАНА 21. СТАВ 3. ОВОГ ЗАКОНА.

ЗА РАДЊУ ИЗ СТАВА 8. ОВОГ ЧЛАНА КАЗНИЋЕ СЕ ОДГОВОРНО ЛИЦЕ У ПРАВНОМ ЛИЦУ НОВЧАНОМ КАЗНОМ ОД 10.000 ДО 150.000 ДИНАРА.

АКО ПРЕКРШАЈ ИЗ СТАВА 8. ОВОГ ЧЛАНА УЧИНИ ОПЕРАТОР ЕЛЕКТРОНСКИХ КОМУНИКАЦИЈА – ПРЕДУЗЕТНИК, КАЗНИЋЕ СЕ НОВЧАНОМ КАЗНОМ ОД 10.000 ДО 300.000 ДИНАРА.

**\*\*\***

САМОСТАЛНЕ ОДРЕДБЕ ЗАКОНА О ИЗМЕНАМА И ДОПУНАМА

ЗАКОНА О ЕЛЕКТРОНСКОЈ ТРГОВИНИ

ЧЛАН 10.

ПОДЗАКОНСКИ АКТ ИЗ ЧЛАНА 2. ОВОГ ЗАКОНА ДОНЕЋЕ СЕ ДО УЛАСКА РЕПУБЛИКЕ СРБИЈЕ У ЕВРОПСКУ УНИЈУ.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”, ОСИМ ОДРЕДАБА ЧЛАНА 2. ОВОГ ЗАКОНА (НОВИ ЧЛАН 5А) И ЧЛАНА 8. ОВОГ ЗАКОНА (У ДЕЛУ ИЗМЕЊЕНОГ ЧЛАНА 21. СТ. 3. И 4), КОЈЕ СЕ ПРИМЕЊУЈУ ОД ДАНА УЛАСКА РЕПУБЛИКЕ СРБИЈЕ У ЕВРОПСКУ УНИЈУ.